b'\n_START_ARTICLE_\nVuoden 1634 hallitusmuoto\n_START_PARAGRAPH_\nRuotsin hallitusmuoto vuodelta 1634 oli perustuslaki, joka m\xc3\xa4\xc3\xa4ritteli eri valtioelinten aseman ja teht\xc3\xa4v\xc3\xa4t. Se oli Ruotsin ensimm\xc3\xa4inen perustuslaki, vaikkakin vuoden 1617 valtiop\xc3\xa4iv\xc3\xa4j\xc3\xa4rjestys sis\xc3\xa4lsi perustuslaillisia m\xc3\xa4\xc3\xa4r\xc3\xa4yksi\xc3\xa4. Hallitusmuoto valmisteltiin kuningas Kustaa II Aadolfin aikana, mutta vahvistettiin vasta kuninkaan kuoleman 1632 j\xc3\xa4lkeen. _NEWLINE_Valtiop\xc3\xa4iv\xc3\xa4t hyv\xc3\xa4ksyiv\xc3\xa4t hallitusmuodon 29. kes\xc3\xa4kuuta 1634. Keskeisten valtioelinten teht\xc3\xa4v\xc3\xa4t m\xc3\xa4\xc3\xa4riteltiin hallitusmuodossa niin kuin ne k\xc3\xa4yt\xc3\xa4nn\xc3\xb6ss\xc3\xa4 olivat 1610- ja 1620-luvuilla toimineetkin. Ruotsin valtaneuvosto j\xc3\xa4i kuitenkin johtavien virkamiesten varjoon. Valtaa jaettiin maaherrojen johtamiin l\xc3\xa4\xc3\xa4neihin, joita oli Ruotsin puolella 11 ja Suomessa 5. Hallitusmuoto m\xc3\xa4\xc3\xa4ritteli my\xc3\xb6s hovioikeuksien aseman. Perustuslain p\xc3\xa4\xc3\xa4suunnittelija oli kansleri Axel Oxenstierna. Oxenstiernan n\xc3\xa4kemyksen mukaisesti hallitusmuotoon sis\xc3\xa4ltyy m\xc3\xa4\xc3\xa4r\xc3\xa4ys, ett\xc3\xa4 kuningas hallitsee maata s\xc3\xa4\xc3\xa4tyjen tukemana. H\xc3\xa4n pyrki koko uransa ajan tehostamaan ja yhten\xc3\xa4ist\xc3\xa4m\xc3\xa4\xc3\xa4n Ruotsin hallintoa._NEWLINE_Oxenstierna oli vahvassa asemassa vuosien ajan my\xc3\xb6s kuninkaan kuoltua, sill\xc3\xa4 kruununperij\xc3\xa4 kuningatar Kristiina oli alaik\xc3\xa4inen ja h\xc3\xa4nen puolestaan asioista p\xc3\xa4\xc3\xa4tti Oxenstiernan johtama holhoojahallitus. Siihen kuuluivat valtakunnankansleri Oxenstierna, valtakunnandrotsi (vastuullaan oikeusistuinten toiminta), kamarimestari (valtion kassan ja verojen ker\xc3\xa4\xc3\xa4misen asiat), valtakunnanmarski (armeijan johtaminen) ja valtakunnanamiraali (laivasto)._NEWLINE_Kristiinan hallituskauden j\xc3\xa4lkeen hallitusmuoto korvattiin vuoden 1660 lailla, vaikkakin seuraava hallitusmuoto s\xc3\xa4\xc3\xa4dettiin vasta vuonna 1719. Kuninkaan itsevaltiuden aikana vuodesta 1680 kuningas hallitusmuotoa ei noudatettu, sill\xc3\xa4 kuningas saattoi hallita maata s\xc3\xa4\xc3\xa4dyist\xc3\xa4 riippumatta.'